### Resumé

Teknisk Udvalg har på en række møder drøftet, hvordan man skal forholde sig til forespørgsler om arealer til nye, større solcelleanlæg. På baggrund af den drøftelse foreslår forvaltningen, at man meddeler, at kommunen ikke kommer til at behandle ansøgninger om enkeltstående, større solcelleanlæg inden for en nærmere årrække. Hvis der senere opstår et behov for mere elproduktion fra enkeltstående solcelleanlæg, foreslås at lave en Open Call-proces, hvor man efterlyser forslag til placering af nye solcelleanlæg.

### Sagsfremstilling

Teknisk Udvalg besluttede på mødet den 6. maj 2025 at forlænge et midlertidigt stop for planlægning af store solcelleanlæg i det åbne land. Det sker på baggrund af byrådets beslutning om, at kommunen skal fokusere på at skabe rammerne for tre større energiparker ved [adresse], [adresse] og [adresse]. Den 3. juni besluttede udvalget, at det midlertidige stop forlænges med et år.

Kommunen har gennem de senere år modtaget en del henvendelser om arealer, der ønskes udnyttet til solcelleanlæg. Forvaltningen har forud for den politiske behandling skrevet til ansøgerne for at bede dem om at bekræfte, at de stadigvæk ønsker deres forespørgsel/ansøgning opretholdt. Der er kommet positive tilbagemeldinger på otte områder, hvoraf to af områderne er kommet til siden marts 2024, se bilag.

Forvaltningen har lavet en foreløbig screening af arealerne i forhold til landskabsinteresser og forhold til naboer. Arealerne er blevet karakteriserede som egnede, måske-egnede og uegnede. I de politiske proces-og prioriteringsprincipper for VE-anlæg, som byrådet besluttede i 2023, indgår et kriterium om geografisk spredning af anlæggene.

På mødet den 6. maj 2025 besluttede Teknisk Udvalg, at det drøftes på et senere møde, om nogle af forslagene til placeringer, som ligger tæt ved allerede planlagte solcelleanlæg eller tæt ved områder, hvor byrådet har lavet en principbeslutning om at kigge på mulighederne for at etablere energiparker, skal sorteres fra.

På mødet den 9. september 2025 har Teknisk Udvalg drøftet ovenstående. Det blev også drøftet, hvornår det vil være realistisk at behandle ansøgninger om enkeltstående solcelleanlæg set i lyset af, at målet om elproduktion fra solcelleanlæg vil være opfyldt i 2030 med de projekter, som er i pipelinen.

På baggrund af den drøftelse foreslår forvaltningen, at det meddeles dem, der har forespurgt om arealer til solcelleanlæg, at kommunen ikke indenfor en nærmere årrække kommer til at behandle nye ansøgninger om enkeltstående solcelleanlæg, med mindre det drejer sig om anlæg, der skal producere strøm lokalt til en virksomhed som led i den grønne omstilling.

Hvis behovet for elproduktion fra solcelleanlæg  senere viser sig større end forventet på nuværende tidspunkt, foreslår forvaltningen at afholde en Open Call-proces, hvor man indhenter forslag til placering af nye solcelleanlæg.

### Klima og resiliensvurdering

Ingen bemærkninger

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** det meddeles, at Vejle Kommune ikke kommer til at behandle ansøgninger om enkeltstående, solcelleanlæg inden for en nærmere årrække og derfor vil se bort fra de indsendte forespørgsler, og

**at** der senere, hvis der opstår et behov, vil blive afholdt en Open-Call proces

### Beslutning

Godkendt. Økonomiudvalget orienteres.

Bo Nilsson var fraværende.